**Η ιδεώδης πολιτεία του Πλάτωνος**

**(Καλλίπολις)**

**Α. Το κεντρικό θέμα** της Πλατωνικής Πολιτείας – που αποτελεί μια μορφή **ουτοπίας** – είναι η φύση της δικαιοσύνης = τι είναι δικαιοσύνη και πώς είναι δυνατό αυτή να επιτευχθεί στην ανθρώπινη κοινωνία· **βασική ιδέα** του έργου είναι πως η έννοια της δικαιοσύνης πραγματώνεται κατά τον καλύτερο δυνατό τρόπο στα πλαίσια της πολιτείας (του πολιτεύματος εκείνου) που μπορεί να εγγυηθεί αρμονικές κοινωνικές σχέσεις – το πράγμα παραπέμπει στον προσδιορισμό των συνθηκών εκείνων υπό τις οποίες μπορεί να υπάρξει και να λειτουργήσει ομαλά και ωφέλιμα μια πραγματικά ιδανική πολιτεία.

**► ΔΟΜΗ ΚΑΙ ΛΕΙΤΟΥΡΓΙΕΣ της Ιδανικής Πολιτείας**

1. **Τριμερής κοινωνική στρωμάτωση:** δημιουργοί, φύλακες – επίκουροι, φύλακες – άρχοντες / παντελείς.
2. **Προορισμός:** οι δημιουργοί συντηρούν την πολιτεία – οι επίκουροι τη διαφυλάσσουν από εσωτερικούς και εξωτερικούς εχθρούς – οι άρχοντες τη διοικούν.
3. **Αγωγή:** κάθε κοινωνική ομάδα («τάξη») καθορίζεται και από τις φυσικές καταβολές των μελών της αλλά και από το είδος της παιδείας που λαμβάνει. Η τάξη των αρχόντων βέβαια διαθέτει και τα δύο στον υπέρτατο βαθμό!
4. **Κοινωνική κινητικότητα:** οι επιδόσεις κάθε πολίτη ή τα ελαττώματά του τού επιτρέπουν / επιβάλλουν να μετακινηθεί σε μία άλλη κοινωνική ομάδα.
5. **Πλούτος:** πλούτο κατέχει μόνο η τάξη των δημιουργών και βέβαια με μέτρο· οι επίκουροι και οι παντελείς δεν έχουν καθόλου πλούτο.
6. **Ειδικές ρυθμίσεις:** προκειμένου να διατηρηθεί η εσωτερική ισορροπία της πολιτείας επιβάλλεται ο έλεγχος των γεννήσεων· προκειμένου για τη σύναψη ισχυρών κοινωνικών δεσμών ορίζεται η κοινοκτημοσύνη γυναικών και παιδιών.

**ΣΥΜΠΕΡΑΣΜΑ:** Η Πλατωνική Πολιτεία είναι ένας πολιτικός σχηματισμός ελεγχόμενος αυστηρά από μία κεντρική διοίκηση που απαρτίζεται από ηγέτες ξεχωριστά ικανούς και μορφωμένους και κατάλληλους να εγγυηθούν (υποτίθεται) την κοινωνική ευημερία και ασφάλεια – που θα απορρέει από την πιστή τήρηση της έννοιας της δικαιοσύνης επί του συνόλου των πολιτών.

# Β. ΕΡΩΤΗΜΑΤΟΛΟΓΙΟ

**1)**Τι ώθησε τον Πλάτωνα στο να συλλάβει μια τέτοια ιδανική πολιτεία;

® Η κρίση της Αθηναϊκής δημοκρατίας κυρίως, οι εγγενείς της αδυναμίες.

**2)**Με ποια έννοια οι φιλόσοφοι – βασιλείς του είναι οι ιδανικοί πολιτικοί ηγέτες;

Ως φιλόσοφοι έχουν πρόσβαση στον κόσμο των Ιδεών, το μόνο αληθινό· ως βασιλείς κατέχουν τα απαραίτητα τυπικά προσόντα στον ύψιστο βαθμό!

**3)**Ποιες τέσσερις θεμελιώδεις αρετές ενσαρκώνει η ιδανική αυτή πολιτεία;

® Σοφία – ανδρεία – σωφροσύνη – δικαιοσύνη. Ηγεμονεύει η λογική.

**4)**Τι ορίζεται ως δικαιοσύνη;

® Το να πράττει κανείς σύμφωνα με την φυσική του επιτηδειότητα, το να μην υπερβαίνει τα δεδομένα από τη φύση όρια – να μην καταλύει την έννοια του μέτρου αυθαιρετώντας. [Προϋπόθεση η αυτογνωσία, που διασφαλίζεται βέβαια μέσα στα πλαίσια μιας ευνομούμενης πολιτείας].

**Φιλοσοφικό κείμενο**

**“Αν δε συμβεί, είπα εγώ, ή να κυβερνήσουν στις πολιτείες οι φιλόσοφοι ή να ασχοληθούν ανυστερόβουλα και άξια αυτοί τους οποίους τώρα τους αποκαλούν βασιλιάδες και άρχοντες, έτσι ώστε η πολιτική δύναμη και η φιλοσοφία να συναντηθούν στο αυτό πρόσωπο [...] δε θα έχουν τελειωμό [...] οι συμφορές για τις πολιτείες, νομίζω ούτε για το ανθρώπινο γένος”. (Πλάτων, Πολιτεία, 473c11-d6)**

Ερωτήσεις για την επεξεργασία του κειμένου

1. Ποιο ρόλο επιφυλάσσει ο Πλάτων στους φιλοσόφους στην ιδεώδη του πολιτεία και γιατί;
2. Είναι συμβατές πράγματι κατά τη γνώμη σας οι ιδιότητες του “φιλοσόφου” και του “πολιτικού” σε ένα και το αυτό πρόσωπο; Αν όχι, πώς αίρει αυτή τη δυσκολία ο Πλάτων;
3. Ποιο κίνδυνο διαβλέπετε εσείς αντίστοιχα σε μία τέτοια σύμπτωση ρόλων σαν αυτή που προκρίνει ο Πλάτων;
4. Ως προς τι θα επιδοκιμάζατε σε γενικές γραμμές το πλατωνικό σχέδιο διακυβέρνησης (αν υποτεθεί ότι το αποδέχεστε) – ως προς τι θα το αποδοκιμάζατε; Αναπτύξτε την κριτική σας.